Anjem Choudary vuonna 2011.
**Anjem Choudary** (s. 18. tammikuuta 1967 Lontoo) on brittiläinen islamisti. Hänen juurensa ovat Pakistanissa. Choudary oli vuonna 2006 terroristisena kielletyn Al Ghurabaa -järjestön puhemies. Vuonna 2008 hän oli perustamassa Islam4UK-järjestöä, joka kiellettiin 2010.

Choudary on myöntänyt, ettei vielä nuorena ollut uskonnollinen. Hän opiskeli aluksi lääketiedettä, mutta vaihtoi alansa lakiin ja pääsi juristiksi. Hänestä tuli myöhemmin radikaalin Al-Muhajiroun-islamistiryhmän johtaja Omar Bakri Muhammadin kanssa.

Näkemykset ja toiminta
----------------------

Choudary kannattaa islamilaista šarialakia. Hän on sanonut, että homoseksuaalisen suuntautumisen toteuttamisesta tulisi langettaa kivitystuomio, mikäli teolla on neljä silminnäkijää. Choudary on tunnustanut Isisin johtajan Abu Bakr al-Baghdadin kaikkien muslimien kalifiksi ja uskovaisten ruhtinaaksi.

*The Observerin* toimittajan Andrew Anthonyn mukaan Choudaryn suuret puheet ja pieni kannattajakunta on saanut etenkin muslimit pitämään häntä mitättömyytenä. Kuitenkin Choudarylla on ollut yhteyksiä lukuisiin terrorismista tuomittuihin ja hän on saanut useita satoja brittiläisiä muslimeja lähtemään taisteluun Syyriaan ja Irakiin ISISin ja muiden jihadistiryhmien joukoissa.

Choudary syyttää usein brittihallitusta muslimien hiljentämisestä; hän on kuitenkin ollut vieraana lähes jokaisessa TV:n keskusteluohjelmassa, ja hänen mielipiteidensä nolostuttamat muslimit uskovat hänellä olevan jopa liiankin paljon julkisuutta.

Choudaryn mukaan Britanniasta tulee šarialain mukaan hallittu ehkä vuoteen 2050 mennessä (aiemmin hän on pitänyt rajana 2020). Tulevaisuuden Britanniassa sukupuolet olisivat erillään, naiset pukeutuisivat siveästi, homot ja uskonluopiot tapetaan, alkoholi ja musiikki kielletään, lukuun ottamatta islamilaista laulua (nashīd), samoin teatterit ja konsertit, sekä evoluution opetus. Oikeutta protestointiin ei olisi, koska *me emme usko vapauteen ja demokratiaan, me uskomme Jumalan ylivaltaan.* Choudary puolustaa myös kivitysten ja ristiinnaulitsemisen käyttöä teloituskeinona.

Hänen mukaansa länsimaissa šarialla on perusteettoman huono maine, koska ruumiillisiin rangaistuksiin kiinnitetään liikaa huomiota. Šariassa on myös sosiaalisen ja taloudellisen oikeudenmukaisuuden ulottuvuus, joka toteutetaan rikossäännösten ohella.

Choudary ihailee 1300-vuotista islamilaista kalifaattia, joka hänen mukaansa toteutti oikeudenmukaisuuden ja rauhan tilan ennen kuin länsimainen imperialismi tuhosi sen.

Maaliskuussa 2013 Choudary kävi Suomessa puhumassa noin kuudellekymmenelle kuulijalle ja ennusti, että *Islamin lippu liehuu vielä eduskuntatalon salossa.*

Charlie Hebdo -lehden hyökkäyksiä koskien Choudary kirjoitti medialle avoimen kirjeen, jossa hän sanoo, että muslimit eivät usko sananvapauteen, koska elämä perustuu jumalalliseen johdatukseen, ei ihmisten haluihin. Jopa ei-muslimien mukaan sananvapauteen liittyy vastuu: nykymaailmassa profeetta Muhammadin loukkaamisen mahdolliset seuraukset ovat kaikille tunnetut. Jos sananvapautta voi rajoittaa kieltämällä kiihotus ja vihapuhe, miksi ei voi kieltää Profeetan pilkkaa?

Choudaryn todettiin 28. heinäkuuta 2016 syyllistyneen terroristijärjestön tukemiseen. Choudary sai viisi vuotta vankeutta 6. syyskuuta 2016.

Lähteet
-------

1. ↑  Anjem Choudary: profile *The Telegraph*.  4.1.2010.  (englanniksi)
2. ↑  Groups banned by new terror law *BBC - News*.  17.7.2006. Viitattu 29.04.2018 (englanniksi).
3. ↑  Islam4UK Islamist group banned under terror laws *BBC - News*.  12.1.2010. Viitattu 29.04.2018 (englanniksi).
4. ↑  Police raid Islamic group *BBC - News*.  30.7.2003. Viitattu 29.04.2018 (englanniksi).
5. ↑  Greenhill, Sam: All homosexuals should be stoned to death, says Muslim preacher of hate *Daily Mail Online*.  21.3.2009. Viitattu 29.04.2018 (englanniksi).
6. 1 2 3 4 5 6  Anthony, Andrew: Anjem Choudary: the British extremist who backs the caliphate *The Guardian*.  7.9.2014. Viitattu 29.04.2018 (englanniksi).
7. ↑  Radikaali muslimisaarnaaja julisti islamin lipun nousevan eduskunnan salkoon.  *Ilta-sanomat*, 1.4.2013. Helsinki: Artikkelin verkkoversio. Viitattu 1.4.2013.  (Arkistoitu – Internet Archive)
8. ↑  Nianias, Helen: Anjem Choudary on the Charlie Hebdo attacks: 'Muslims do not believe in the concept of freedom of expression' *The Independent*.  8.1.2015. Viitattu 29.04.2018 (englanniksi).
9. ↑  Radical preacher Anjem Choudary jailed for five years *BBC - News*.  6.9.2016. Viitattu 29.04.2018 (englanniksi).

Aiheesta muualla
----------------

* YouTube-video – Anjem Choudaryn puhe Helsingissä 28.3.2013. (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Puola

 |

 |